"Miral" izazvao kontroverzu u SAD
Novi film reditelja Džulijana Šnabela prikazuje konflikt na Bliskom istoku iz palestinskog ugla
Hind al-Huseini je iz palestinske više-srednje klase. Ona je 1948. osnovala školu u Jerusalimu, koja je ujedno i prihvatilište za devojčice čiji su roditelji ubijeni u konfliktu, koji je u tom period bio intenzivan širom zemlje. Hind je jedna od četiri žene čije priče su prikazane u filmu. Miral je najistaknutija od njih četiri. Ona je odrasla u školi tokom 1980-ih i početkom 1990-ih, za vreme prvog palestinskog ustanka na Zapadnoj obali, koja je pod okupacijom Izraela. Miral se priključuje pobuni, a zatim je izraelska policija hapsi. Miral odvode i muče. Priča je bazirana na polu-autobiografskom romanu Rule Džebrail, koja je takođe napisala i scenario. Ona kaže da “Miral” ispravno prikazuje izraelsko ugnjetavanje palestinskog naroda od 1948. Izrael nije komentarisao film, ali su se zvaničnici usprotivili odluci da se premijera održi u Generalnoj skupštini Ujedinjenih nacija. Istu primedbu imala je i uticajna pro-izraelska grupa - Komitet američkih Jevreja. Kenet Bandler, direktor za komunikacije u Komitetu američkih Jevreja je u razgovoru za Glas Amerike rekao da je film jednostran, ali da to nije najveća zamerka. Džulijan Šnabel, reditelj filma, kaže da ga te kritike ne brinu. U intervjuu za Glas Amerike, obučen kao i obično u pidžamu, Šnabel objašnjava zašto. Šnabel dodaje da iako je film izazvao kontroverzu unutar američke jevrejske zajednice, Palestinci i Jevreji imaju iste strahove. Likovi u filmu predstavljaju raznoliko i složeno palestinsko društvo. Tu su mirovnjaci, radikali, ispravni ljudi, ali i oni korumpirani. Film se završava potpisivanjem sporazuma u Oslu 1993. koji je utro put ka stvaranju palestinske države. Hind al-Huseini, koja je osnovala školu, u jednoj sceni kaže Miral da je mislila da neće doživeti stvaranje palestinske države. I nije. Šnabel kaže da konflikt, koji je još uvek aktuelan, njegov film čini još bitnijim. Reditelj napominje da su ljudi u Egiptu i Tunisu mirno uspeli da se izbore za promene, i zaključuje da se nada da će njegov film “Miral” podstaći dijalog koji će omogućiti mirnu koegzistenciju Palestinaca i Izraelaca.